Papersnake/gushiwen huggingface dataset:
题周之冕牡丹双雉图 其一
张萱（明代）

绮石崚嶒玉露漙，名花擎出五云团。为寻牧犊援琴处，免得三郎带笑看。
常山道中见梅花盛发二首 其二
卢龙云（明代）

淡荡春光雨雪馀，官梅夹道已全舒。总无载酒看山伴，亦是出郊览胜初。
锦屏山
蒲宗孟（宋代）

碧江寒浸锦屏山，寺古山灵树石閒。水色照人清见胆，岚光著雾翠成斑。

自从旧句曾关念，纵有新诗总厚颜。今日断弦应再续，一时传诵在人间。
中秋寄贾阁老
胡寅（宋代）

香雾沉秋气，迷云卷暮天。
金篦撩眼净，玉斧斲冰圆。
无复霓裳舞，空歌水调篇。
新亭偏得景，一醉岂无缘。
怀博陵故人
贾岛（唐代）

孤城易水头，不忘旧交游。雪压围棋石，风吹饮酒楼。

路遥千万里，人别十三秋。吟苦相思处，天寒水急流。
水调歌头（雪中篘酒，恰得三十六壶，乃酹黄山之神，而歌以侑之）
汪莘（宋代）

酿秫小春月，取酒雪花晨。漏壶插破浮蚁，涌起碧鳞鳞。谁觉东插密至，更带梅香潜入，瓮里净无尘。一见酒之面，便得酒之心。

这番酒，□□□，未及宾。黄山图就，旧日境界喜重新。三十六峰云嶂，三十六溪烟水，三十六壶春。寄语黄山道，我是境中人。
如舟亭为沈子和氏赋松雪翁所书扁
虞堪（明代）

东老作亭东海头，开窗盘礴坐如舟。花飞酒幔云高捲，竹映书签水乱流。

留客可看清剡雪，学仙应过洞庭秋。只从占得鸥波渌，却笑王孙赋远游。
风入松 再填前腔送桂洲
陆深（明代）

离筵高兴付馀酣。暂得解朝簪。路出齐封三宿昼，未须鞭、快著路骖。

两岸山横画障，一川水腻罗衫。

终朝不采满筐蓝。话别语喃喃。一把相思无处著，欲凭雁、足寄双椷。

自是烟霄有待，怕飞不到江南。
房中曲
李商隐（唐代）

蔷薇泣幽素，翠带花钱小。
娇郎痴若云，抱日西帘晓。
枕是龙宫石，割得秋波色。
玉簟失柔肤，但见蒙罗碧。
忆得前年春，未语含悲辛。
归来已不见，锦瑟长于人。
今日涧底松，明日山头檗。
愁到天池翻，相看不相识。
诛奸
方一夔（宋代）

握兵结眷冕旒前，牢落英雄二十年。虎殿寿觞人痛哭，鹃堂私十众喧传。

尔身不恤无埋地，此耻奚容共戴天。不有四明倡清议，至今蛟虎卧山渊。
雪中再示德龄二弟三首
裘万顷（宋代）

青青窗外几修篁，也学宫梅巧样妆。
说与惠连须著句，雪边春色到池塘。
送韩永锡归阙
杨亿（宋代）

缙云六载掌关征，学得陽冰小篆成。
逋客几人曾认面，仙山到处便题名。
桑郊又是乘轺去，铃阁虚烦解榻迎。
旧读春秋究微旨，何须苦说不知兵。
再至汀州倅宅南楼二首 其一
郭祥正（宋代）

一岁登楼只欲归，得归人事信难知。重来跨马三千里，楼上春风为我悲。
黄巢战场
周密（宋代）

腐儒阶乱亦堪伤，故老犹传古战场。怨血已销朝代远，平冈春草似人长。
太皇太后合春帖子
赵湘（宋代）

金花镂胜随春燕，彩仗萦丝逐土牛。
迎得韶华入中禁，和风次第遍神州。
过普明禅院二首
宋庠（宋代）

自昔仁为里，于今福作田。
清风残竹地，宝色故池天。
绘象成真侣，家声入梵缘。
一披龙藏集，无复叹亡篇。
次韵和知郡朝奉登月台书事二首
孔武仲（宋代）

素月寒光好，高齐夜已扃。
影难穿密纸，光稍泛疏棂。
皎洁临书案，朦胧到研屏。
沈吟忆丹桂，更欲步中庭。
李无玷自左正言出守永州召为吏曹外郎尚阻叙
李复（宋代）

初伏青蒲拜皂囊，忽驱五马下潇湘。
入承上合尚书牒，分掌中铨吏部郎。
焚藁旧垣犹寂寞，拱枢列宿顿辉光。
闻归未便能倾倒，五日朝班得缀行。
禅人写真求赞 其四十七
释正觉（宋代）

只者赤肉一块，说甚清奇古怪。平生懒似牛头，度世憨如布袋。

不空而空，无在而在。法法唯心，尘尘三昧。问渠是假是真，两彩而今一赛。
偈颂十五首
释法薰（宋代）

吾家那事苦无多，不在频搜故纸箩。
未解语言先作赋，却参锺阜问如何。
寄五峰谏长老
唐询（宋代）

禅客居山患不深，五峰幽绝杳难寻。
门前流水朝还暮，堂下闲云古复今。
月色有时依宴坐，秋声随处伴讴吟。
期师便作终焉计，忍负平生物外心。
观蚁行知雨
方回（元代）

行行密密复疏疏，衔子沿阶粟粒如。
几夜夏寒疑未雨，槐安国有五行书。
眼儿媚·萋萋芳草小楼西
刘基（明代）

萋萋芳草小楼西，云压雁声低。两行疏柳，一丝残照，万点鸦栖。
春山碧树秋重绿，人在武陵溪。无情明月，有情归梦，同到幽闺。
西江月 题海昌陈相国夫人徐湘萍《拙政园词》后。
钟筠（清代）

灯火平津阁上，莺花拙政园中。五云深处凤栖东。

一枕辽西幽梦。

苏蕙回文锦字，班家团扇秋风。龙吟鹤和几人同。

声压南唐北宋。
王十七侍御抡许携酒至草堂奉寄…请邀高三十五使君同到
杜甫（唐代）

老夫卧稳朝慵起，白屋寒多暖始开。江鹳巧当幽径浴，

邻鸡还过短墙来。绣衣屡许携家酝，皂盖能忘折野梅。

戏假霜威促山简，须成一醉习池回。
句 其五
吴倧（金朝）

渔携网近鸥斜去，人过桥东影倒行。
寄建州姚员外
许棠（唐代）

诬谮遭遐谪，明君即自知。乡遥辞剑外，身独向天涯。

岭堠蛮云积，闽空瘴雨垂。南来终不遂，日探北归期。
宿石竹岩
郑善夫（明代）

寝痾坐情累，削迹离故家。届兹仲如月，气候清且嘉。

迢迢紫云洞，渺渺天一涯。寻壑滞瀑流，攀岑悟灵芽。

千峰递生态，百草互吐葩。周览荡节物，况乃凌紫霞。

神仙彷佛遇，导我营丹砂。丹砂未易营，缁鬓早已华。

神理寓隐颐，时变增感嗟。至人有逸念，存形非所多。
津楼晚望同高公先林阳仲
李之世（明代）

绿筱村村合，重楼面面遮。窗光时见岫，海气欲成霞。

浦树攒高岸，人烟就浅沙。小桥当仄径，疏柳卧浮槎。

水国洲环市，江渔艇是家。断虹收雨过，归雁背帆斜。

草沼鸣蛙鼓，风檐散蜜衙。坐来诗兴发，清露满蒹葭。
汝瓷酒尊
赵秉文（金朝）

秘色创尊形，中泓贮醁醽。
缩肩潜蝘蜓，蟠腹涨青宁。
巧琢晴岚古，圆瑳碧玉荧。
银杯犹羽化，风雨慎缄扃。
野兴
陆游（宋代）

溪涨侵庵路，山光压钓矶。
荒畦荷鉏去，小艇载犁归。
世态那堪看，吾言可自违。
从今谢人事，终日掩荆扉。
奉同尤延之提举庐山杂咏十四篇 其十三 康王谷水帘
朱熹（宋代）

循山西北骛，崎岖几经丘。前行荒蹊断，豁见清溪流。

一涉台殿古，再涉川原幽。萦纡复屡渡，乃得寒岩陬。

飞泉天上来，一落散不收。披崖日璀璨，喷壑风飕飗。

追薪爨绝品，瀹茗浇穷愁。敬酹古陆子，何年复来游。
送张仲甫赴江西参议
王之道（宋代）

我生坐疏拙，逢人辄倾倒。语言无浅深，出口被伊恼。

为孽匪天作，受攻本谁造。惩非每嚼舌，事已复自蹈。

可怜愚不灵，蹭蹬到今老。识君无几时，底里见襟抱。

古人重倾盖，相从恨不早。是行若登仙，江山为君好。

无繇挽画鹢，此意增恋嫪。何当寄相思，临风慰衰槁。
芹叹
文同（宋代）

清霜入寒溪，水迹落一尺。
飞沙上芹弃，脆卷如燎炙。
孤根抱生意，春泽守遗沥。
愿奉野人荐，充君盘中实。
溪庵十首
刘克庄（宋代）

曾结丝絇侍玉旒，暮年身世寄沧洲。
丑容讵得陪三阁，强项安能事五楼。
何用渡芦登彼岸，偶然斩草乐斯邱。
牧童窃听商歌起，此老胸中不著愁。
宫词 其七十一
赵佶（宋代）

满街飞絮舞毵毵，慵困情怀似酒酣。嫔御宫中行乐倦，却寻锦叶喂新蚕。
赋荒到天台有作二首
李琪（唐代）

我亦田夫偶得官，深知茅屋有饥寒。
纷然遮道呻吟状，一作同饥疾痛观。
水际山陬多隐瘼，风餐雨宿敢图安。
破襦裹灬皆王□，粒粒当知帝泽宽。
望李陵台
柳贯（元代）

平沙北流水，青山在其上。李陵思乡台，驻马一西向。

草根含馀凄，峰尖入寒望。俚言虽莫稽，陈迹尚可访。

想其深入初，步卒亦材壮。手张天子威，气夺名王帐。

覆车陷囚虏，此志乃大妄。一为情爱牵，皇恤身名丧。

缕缕中郎书，挽使同跌踼。安知臣节恭，之死不易谅。

河梁执别处，出语谩惆怅。家声故燀赫，三世汉飞将。

兵法有死生，人运迭休旺。忠回在信史，岂没功罪状。

马迁当腐刑，强欲雪其谤。土思岂能无，层云塞亭障。

千年麒麟图，吾将执玄鬯。
小苑春望宫池柳色
崔绩（唐代）

帝京春气早，御柳已先荣。嫩叶随风散，浮光向日明。

悠扬生别意，断续引芳声。积翠连驰道，飘花出禁城。

柔条依水弱，远色带烟轻。南望龙池畔，斜光照晚晴。
阮郎归·褪花新绿渐团枝
秦观（宋代）

褪花新绿渐团枝。扑人风絮飞。秋千未拆水平堤。落红成地衣。游蝶困，乳莺啼。怨春春怎知。日长早被酒禁持。那堪更别离。
若耶
马朴臣（清代）

春水腻如粉，芳名爱若耶。鸳鸯文字鸟，豆蔻女儿花。

有客闲停棹，无人复浣纱。村中姓施否，借问尔西家。
句 其二十三
楼楚材（宋代）

云掌月阴晴。
将别湖居二首 其二
周紫芝（宋代）

西子湖边一短窗，几年和雨看湖光。青山换得微官去，鱼鸟应须笑漫郎。
送许鼓院入朝
韩淲（宋代）

九华风物想依然，一隔星霜近十年。方喜因依二天庇，又看归觐五云边。

跄跄朝士推贤业，穆穆虚皇待奏篇。收取功名上台阁，人间谁不羡登仙。
句
徐仲雅（唐代）

屋面尽生人耳朵，篱头多是老翁须。（《闲居》）

平分造化双苞去，拆破春风两面开。（《合欢牡丹》）

云路半开千里月，洞门斜掩一天春。（《马希范夜宴

迎四仪夫人》）

凿开青帝春风国，移下姮娥夜月楼。（《马殷明月圃》，

《野客丛谈》）

珠玑影冷偏粘草，兰麝香浓却损花。（《春园宴》）

山色晓堆罗黛雨，草梢春戛麝香风。

衰兰寂寞含愁绿，小杏妖娆弄色红。

旁搜水脉湘心满，遍揭泉根梵底通。

水□滴残青□瘦，石脂倾尽白云空。

深浦送回芳草日，急滩牵断绿杨风。

藕梢逆入银塘里，蘋迹潜来玉井中。

败菊篱疏临野渡，落梅村冷隔江枫。

剪开净涧分苗稼，划破涟漪下钓筒。（上见《湘湖故事》）
晚秋登楼
王同祖（宋代）

独上危楼望落晖。昏鸦归处远烟微。
湖光洗得秋容净，争奈江南雁又飞。
送郏荐和奉使东莱
吴子孝（明代）

上宰承周赗，王官抱楚才。
堂封鸾诏下，铙吹锦帆开。
海汐鱼龙夜，仙官日月台。
相如夸负弩，旌节几时回。
王齐万秀才寓居武昌县刘郎洑正与伍洲相对伍
苏轼（宋代）

君家稻田冠西蜀，捣玉扬珠三万斛。
塞江流aa24起书楼，万瓦朱栏照山谷。
倾家取乐不论命，散尽黄金如转烛。
惟余旧书一百车，方舟载入荆江曲。
江上青山亦何有，伍洲遥望刘郎薮。
明朝寒食当过君，请杀耕牛压私酒。
与君饮酒细论文，酒酣访古江之濆。
仲谋公瑾不须吊，一酹波神英烈君。
（杭州伍子胥庙封英烈王。
）
题尤延之右司遂初堂二首
杨万里（宋代）

漫仕风中絮，归心水上鸥。
把茅新结屋，藜杖旧经丘。
花底春勾引，灯前夜校雠。
何如添我住，二老更风流。
顺风至采石
袁说友（宋代）

快哉真得楚王风，钲鼓喧江四面雄。
但欲帆樯催上水，敢辞井面傍西戎。
江空岁晚飞烟外，人静霜明过浪中。
少泊山腰羌笛断，一尊那肯为诗穷。
滕王阁春日晚眺
潘兴嗣（宋代）

重叠西屏对面开，巍城穹阁信雄哉。
眼中孤鹜云边没，望里长雄槛外来。
蛱蝶图成春未晚，柘枝筵动客多才。
休论今古兴亡事，时倒金樽醉一回。
送同年俞宁世检讨假归
许贺来（清代）

乡心岂为恋鲈鱼，一棹秋风返旧庐。金马不留饥曼倩，茂陵长是病相如。

渚烟萝月堪垂钓，茗碗棋枰伴著书。祇有离群情最苦，故交强半在樵渔。
退朝见越山二首 其一
李光（宋代）

晓来朝退紫宸班，马上悠然见越山。便欲挂冠寻旧隐，卧看远岫列窗闲。
雨中花慢
姬翼（元代）

二十年间，曾记对语，山阳森碧琅玕。谈笑里蓬莱清浅，陆涨波澜。

惊喜灵根无恙，双明玉树同看。搀枪境里，漫漫长夜，共话团栾。

余生散漫，江海虚舟，一叶不揆循环。俱老矣、关河千里，晤语良难。

自笑烟霞痼疾，半生风月长闲。别时好在，云根水骨，相对怡颜。
偶书
林逋（宋代）

一任尘欺古鹿卢，圣经穷烂更何图。
磻溪老叟能闲气，八十封侯不似无。
自金山放船至焦山再叠苏轼韵
弘历（清代）

江赴海意虎视眈，自来天堑限北南。湔氐遥源达溟渤，至此馀十之二三。

方壶员峤谁则到，徒称火枣将冰蚕。咫尺仙山一帆力，不游可怀日后惭。

石𥱼峭拔潮影退，俯栏可以窥深潭。便命黄头发青雀，江天春物方清酣。

忽怀玉局曾游目，中江长老谈乡谈。豪吟静悟两寥寂，祗饶松竹笼虚龛。

山蔬可以为清供，岂必烧猪方觉甘。纸帐困眠明便去，金山留带还嫌贪。

片时揽胜兼望古，幽情畅矣归云堪。剪波顷刻济北固，岩端更问萧公庵。
望巫山
张乔（唐代）

溪叠云深转谷迟，暝投孤店草虫悲。愁连远水波涛夜，

梦断空山雨雹时。边海故园荒后卖，入关玄发夜来衰。

东归未必胜羁旅，况是东归未有期。
酴醿
滕岑（宋代）

群芳谁不让天柔，笑杀金沙敢并游。
少借余妍入樽酒，真堪一斗博凉州。
舣斋观耕
洪适（宋代）

城下经营二顷田，倒囊不惜买山钱。一犁驻目雨初歇，三径藏身地自偏。

乞米帖来须领略，相牛经在与周旋。尝新指拟翻匙雪，旱魃诛夷胜去年。
过云中
李俊民（金朝）

把酒不成醉，出门行路难。客愁千里破，归梦五更残。

三仕有何喜，一生常鲜欢。恨无南去雁，为我报平安。
经古城
刘因（元代）

我行常山尾，高城下吾前。按辔览形势，依依见全燕。

易水开前襟，飞狐连右肩。遥想豪杰场，抚己增慨然。

薪人过我傍，一笑如相怜。指城前问余，考古今几年。

沈思未及答，行歌入苍烟。
次韵邓正字慎思秋日同文馆九首
晁补之（宋代）

蔡侯南国秀，经纬耿昭回。
文史蛙生甑，风云蛰起隈。
吾君求助意，之子为时来。
万缕防秋费，何如一士才。
杏梅
李龙高（宋代）

淡把猩猩血染成，涴他玉雪一生身。
相形倘在骊黄外，未必张良似妇人。
颂证道歌·证道歌
释印肃（宋代）

不因讪谤起冤亲，斩却猫儿不作声。
尤赖赵州收得橛，草鞋搭脑笑忻忻。
送虞太熙学士知太平州
陆佃（宋代）

黄尘初出国门东，杨柳青青画隼红。占得度关云色异，想知登望月明同。

曾传嚼蜡风情外，更悟烹鲜政事中。闻说太平迎候远，安排骑竹有儿童。
佛教光寺
王陶（宋代）

五台山上白云浮，云散台高境自幽。
历代珠幡悬法界，累朝金自列峰头。
风雷激烈龙池夜，草木凄凉雁寒秋。
世路忙忙名利客，尘机到此尽应要。
月笼沙 新犯曲
钱贞嘉（清代）

纤手低笼，宝钏银纱，微掩酥胸。旧时相见画屏中。

重向月光花影下，总是朦胧。无语含娇，小立多情，蜜意难通。

小楼独自倚东风。夜夜夜深清泪滴，好梦成空。
赠婺女黄澹翁
释居简（宋代）

掉牧羊鞭弗学仙，十年不转旧星躔。僦无郑广文官舍，醒欠苏司业酒钱。

前席对床偎死火，反骚续雅聒清眠。江湖事业掀天地，岂在累累六印边。
履道见和复答之十首 其二
释德洪（宋代）

君驭秋风来，破我残夏热。方欣对榻眠，遽作虎溪别。
白湖庙二十韵
刘克庄（宋代）

灵妃一女子，瓣香起湄洲。
巨浸虽稽天，旗盖俨中流。
驾风樯浪舶，翻筋斗千秋。
既而大神通，血食羊万头。
封爵遂綦贵，青圭蔽珠旒。
轮奂拟宫省，盥荐皆公侯。
始盛自全闽，俄遍于齐州。
静如海不波，幽与神为谋。
营卒尝密祷，山越立献囚。
岂必如麻姑，撒米人间游。
亦窃笑阿环，种桃儿童价。
独于民锡福，能使岁有秋。
每至割获时，稚耄争劝酬。
坎坎击社鼓，呜呜缠蛮讴。
常恨孔子没，豳风不见收。
君谟与渔仲，亦未尝旁搜。
束皙何人哉，愚欲补前修。
缅怀荔台叟，纪述惜未周。
他山岂无石，可以砻且锼。
吾老毛颖秃，安能斡万年。
荡荡
陆游（宋代）

荡荡唐虞去日遒，孔林千载亦荒丘。
六经残缺幸可考，百氏纵横谁复忧。
释书恐非易论语，王迹其在诗春秋！君臣父子未尝泯，吾道尚传君但求。
迎春贻余子仲栗
黄佐（明代）

朝来新火起新烟，长笛短箫悲远天。细柳新蒲为谁绿，浊醪粗饭任吾年。

已闻童子骑青竹，唤取佳人舞绣筵。此日此时人共得，晴窗点检白云篇。
题景温筠居
张嵲（宋代）

昔游安康道，野竹晓森森。
疏篱隐茅茨，置屋何幽深。
卜邻嗟未办，长梦秋风林。
如何嘉公子，得此萧寺阴。
作轩面苍根，坐卧当幽寻。
夜雨老苔色，微风助哀音。
轩前置绿蚁，轩后陈素琴。
我料之子意，必无朝市心。
宜邀能赋客，为拟效古吟。
折简索我诗，高咏惭南金。
南阁行
魏了翁（宋代）

北城之阳有南阁，李家石林丈人作。
上有储皇资善颜，下有先世淳熙脚。
前瞻平远后闉阇，左揖蜝颐右龙鹤。
丙丁架上书衡从，甲乙槛前石参错。
有时晨策披氤氲，九万帝青闯帘幕。
有时夜九凭泬寥，海牛挂空月为箔。
啾嘈市声不我即，淡沱春风无处着。
斯干秩秩兄弟好，伐木丁丁友朋乐。
我亦时为末至宾，尊前往往追酬酢。
主人挽我观南山，南山分明在天角。
岂不陪朝隮，浮云翳林薄。
浮云白衣苍狗耳耳，须臾变态山自若。
置之姑勿道，原言细商略。
试观天地之最中，坎北离南北俨成列。
人以一心位两间，取角为离岂徒设。
譬如南物皆相见，又如日中纤微靡不炤，
亭亭当当亦绰绰。远看鸢鱼近夫妇，
仰观宇宙俯今昨。随事炯然存，
旦昼敢金铄。金人闻此笑而兴，
谓我此言亦观噱。次成古歌行，
聊当南阁说。
代谢人见惠墨竹
朱淑真（宋代）

纷纷桃李皆凡俗，四时之中惟有竹。
非惟苍悴列风轻，对之自觉清人肉。
羡君年少多才艺，笔墨潜偷造化力。
扫出一枝爰惠我，清阴翠色惊满幅。
嗟我得之喜何似，贪夫忽获珠盈斛。
朝夕捧玩不知疲，如在太白楼上宿。
遽令标轴挂壁间，劲节直日长目前。
不必溪边寻六逸，不必林间访七贤。
岂使阎本与王维，独擅古今称神师。
又有屏间名浪得，误墨成形何足奇。
未若一笔扫一枝，渭川移来人莫疑。
珍藏欲默默不得，命牋索笔成新诗。
诗穷纸满意不尽，馈笔无语愧才稀。
杨建斋寓居玉泉山西盛言流泉之美惠一小瓯作诗谢之
邹炳泰（清代）

郊畿品名泉，玉泉乃第一。由来天上味，茗笈未殚述。

支流分小勺，甘冽疗宿疾。君住玉山西，茶香销永日。

见我啧啧称，一啜或过七。我本二泉人，几载绾京秩。

诗肠枯似藁，谈口胶如漆。著屐拟寻山，十约九仍失。

咿轧小车来，隔巷疲驴叱。携将春瓮月，贮此幽人室。

虽无竹炉煎，沙缶松涛溢。新凉回角枕，清味蕴缃帙。

归梦到山房，僧来话禅律。
宿青阳云松台 其一
萨都剌（元代）

九老排云独擅尊，众山拱戴似儿孙。石房仙去神光现，洞府龙归雨气昏。

上古几年埋地轴，至今九柱插天根。何时身在层峰顶，手把丹书扣帝阍。
将进酒
陆游（宋代）

我欲挽住北斗杓，常指苍龙无动摇，春风日夜吹草木，只有荣盛无时凋。
我欲划断日行道，阳乌当空月杲杲，非惟四海常不夜，亦使人生失衰老。
如山积麴高崔嵬，大江酿作蒲萄醅，颓然一醉三千杯，借问白发何从来！
五月十一日梧州大水，避居城楼
金应澍（清代）

百尺楼头卧，楼高接大荒。江波何浩浩，天意竟茫茫。

派溯牂牁远，流归渤澥长。所嗟四渎外，疏凿远难详。
送人南游
齐己（唐代）

且听吟赠远，君此去蒙州。瘴国频闻说，边鸿亦不游。

蛮花藏孔雀，野石乱犀牛。到彼谁相慰，知音有郡侯。
诚台瓦鼓诗
薛季宣（宋代）

瓦鼓堆堆，寘之诚台。诚台有称，不革不铜。不尚其𪔳，自天之性。

天性如之何，至质无华。有称如之何，埏埴无加。诚哉诚哉，其仪孔嘉。

瓦鼓堆堆，诚台之上，崇基有塽。可据而居，可凭而望，汤其泱漭。

瓦鼓之堆然，称台址之隤然，抱峰崿之嵬然。诚哉诚哉，纷会意之飔然。

瓦鼓堆堆，诚台之下，筠乡有楚。扫地而居，修竹猗猗。

堆其反古，五亩之竹兮。彼堆者鼓，在彼墺兮。在彼墺兮，称此麓兮。

诚哉诚哉，会我独兮。瓦鼓堆堆，在彼青林，有象无音。

称台观之嵚岑，称筠竹之清阴，乐称走之诚心。岂无胡床，可将可坐。

岂无鼖鼗，可鸣可播，而堆鼓以无和。诚哉诚哉，不加其埵。
雨中过沙滩二首
杨万里（宋代）

常州草虫天下无，可怜枉却许工夫。
蒙蒙拂拂沙滩艇，别是荆溪烟雨图。
代书呈张功父
杨万里（宋代）

不见子张子，令人梦亦思。
只应依旧瘦，近作几多诗。
联句平生事，看花去岁时。
海棠今好不，傅语并酴醾。
送程给事知越州
范镗（宋代）

青门聊起濯缨歌，昼绣经从鬓已皤。越俗易谙缘地近，吴人奚独羡金多。

要知新集馀民事，亦有东来使者过。今日轻帆到江浒，藩宣宜得似西河。
雪景禁体为吴德明作
徐庸（明代）

晓寒暮寒楮衾薄，同云密布萁灰落。乾坤上下冰壶里，莹洁一尘浑不著。

柴门深掩茅屋静，屐齿无人到山郭。千林叶尽少生意，只有花魁绽葩萼。

毫奢输与富家子，此际追欢正为乐。销金帐暖拥珠翠，酒泛羊羔恣酣酌。

红炉兽炭腾春雾，门外从教朔风恶。岂知途路有羁旅，行李萧然罄囊橐。

天涯岁晚滞归去，十载星霜笑漂泊。礼年宜瑞独不宜，况复空江涛浪作。

伎㒧沙际招度人，济川有舟直可托。人生出处自有定，世上那得扬州鹤。

冰髯撚断呵冻手，玩图赋诗思横槊。
挟弹篇
梅尧臣（宋代）

长安细侯年尚小，独出春郊不须晓。
手持柘弹霸陵边，岂惜金丸射飞鸟。
金丸射尽飞鸟空，解衣市酒向新岂。
醉倒银缾方肯去，去卧红楼歌吹中。
不管花开与花老，明朝还去杜城东。
鹧鸪天·己酉之秋苕溪记所见
姜夔（宋代）

京洛风流绝代人。因何风絮落溪津。笼鞋浅出鸦头袜，知是凌溪缥缈身。
红乍笑，绿长嚬。与谁同度可怜春。鸳鸯独宿何曾惯，化作西楼一缕云。
南湖赋冬青花四首
张镃（宋代）

杂树花香少似君，雨余风晓或斜曛。
行人不著清新句，亦合移时驻屐闻。
春词二首 其二
张耒（宋代）

霭霭芳园谁氏家，朱门横锁夕阳斜。鸠鸣鹊噪閒庭馆，尽日春风吹百花。
寄冯初心给事
刘克庄（宋代）

三入承明倦论思，都门祖帐忆当时。
琴弹古调将归操，箧宝初心送别诗。
经岁空函无一字，侵朝明镜有千丝。
遥知手内封还笔，山尚堪移此不移。
李商叟传录临川与黎师侯唱酬怀曾文清公长句用韵作四首 其一
赵蕃（宋代）

欲访临川苦恨迟，一官窘束费符移。台高纳日朝寻胜，蕉合生风夜语离。

别后有怀长入梦，向来未识已传诗。信知习气难除洗，可怪深悲墨翟丝。
访南溪入鹳浦生雨即赋南溪家园书带草堂
全祖望（清代）

吾家先宫詹，湖上集群公。
峨峨施都督，裘带泰芳踪。
将军不好武，雅歌酬诗筒。
书法犹入神，滇海红云红。
佳节殉亳社，良不负阿翁。
可怜故里第，书画随飘蓬。
犹馀残竹林，髣髴溯清风。
所幸佳宅相，尚贮墨妙浓。
阶前老书带，葱翠一百弓。
于今已三世，春秋享祀丰。
吁嗟此书带，故国遗臣封。
莫视作小草，行与乔木同。
子陵濑
姜特立（宋代）

不为故人出，出则将如何。
交道古难终，岂唯畏虞罗。
萧何丰沛旧，未免投金科。
先生诚高哉，无愧紫芝歌。
代怀安王林丞上杨安抚 其七
林希逸（宋代）

春雨来看一派河，却愁无地著恩波。东风剩与栽杨柳，留作甘棠去后歌。
久雨初霁
陆游（宋代）

两月涔涔雨不休，今年春尽尚重裘。
水深草茂群鼀怒，日出风重宿麦秋。
陂壤堤防谁与筑？市遥盐酪绝难求。
农家辛苦寻常事，卖剑方当更买牛。
惠泉
李德裕（唐代）

兹泉由太洁，终不畜纤鳞。到底清何益，含虚势自贫。

明玑难秘彩，美玉讵潜珍。未及黄陂量，滔滔岂有津。
又次韵酬廖传道
廖刚（宋代）

未遇由来叹数奇，梅花非早杏非迟。祗因乐道甘悬磬，肯羡成功不用龟。

白眼固多流俗见，朱弦独有故人知。陈平岂解长贫困，器业惟当自护持。
踏莎行
石孝友（宋代）

钗凤摇金，髻螺分翠。铢衣稳束宫腰细。绿柔红小不禁风，海棠无力贪春睡。

剪水精神，怯春情意。霓裳一曲当时事。五陵年少本多情，为何特地添憔悴。
洛下寓居
白居易（唐代）

秋馆清凉日，书因解闷看。夜窗幽独处，琴不为人弹。

游宴慵多废，趋朝老渐难。禅僧教断酒，道士劝休官。

渭曲庄犹在，钱唐俸尚残。如能便归去，亦不至饥寒。
感旧
何林（清代）

襄阳大堤水，出自汉中来。上经麋子国，下达沔阳隈。

合流为江汉，晴川在其涯。大堤女儿全胜花，中间合沓万人家。

我年少壮曾来此，丧乱经过空叹嗟。复闻江汉纪南荒，昭丘弓剑徒埋藏。

楚王宫内纤腰女，景屈公家多国良。只今弥望东流水，莫为江鱼厌武昌。
访米仲诏光禄留坐因招同姜仲讱何龙友王季重同集
李孙宸（明代）

朔风吹落天河雪，剥我饥肤冻欲裂。可堪车马日溷人，怀刺纷纷问典谒。

日暮经过御苑傍，惟君风雅登君堂。相看意气飞扬甚，为我添招旧酒狂。

客来共解衣冠坐，稚子烹茶自爇香。恢谐亦自关名理，潦倒何妨出肺肠。

须臾明月鉴窗白，霜华片片琉璃色。空中光怪不得藏，万峰千峦生几席。

几席峰峦实幻多，耳目惶惑醉颜酡。主人爱客情未已，新词更唤雪儿歌。

歌喉婉转箫声咽，为君更酌金叵罗。似此为欢不尽赏，明月红尘奈若何。

长安作吏无多味，岁月驱人疾于驶。故山猿鹤未可期，眼底荣华只如此。

同调吾曹复几人，聚首何能但尔尔。屈指春花事不遥，与君重理桂丛招。

但得幽期长不负，一官脱屣亦翛翛。
江城梅花引 送春
陆茜（清代）

朝飞暮卷怅难留。挂帘钩。又慵钩。流水落花，春去曲江头。

寂寞空庭闲立遍，天不管，惜芳心、怎解愁。

解愁。解愁。夜悠悠。云未收。雨未收。梦也梦也，梦不到，旧日红楼。

化个翩翩，蝴蝶几生修。目断天涯芳草路，偏岁岁，自残春、绿到秋。
自诮
张乔（唐代）

每到花时恨道穷，一生光景半成空。

只应抱璞非良玉，岂得年年不至公。
即事
陆游（宋代）

云本无心木不材，平生得丧信悠哉！钓鱼每过桐江宿，卖药新从剡县回。
山圃莴蔓晨灌溉，地炉芋栗夜燔煨。
人情万变吾何预，笑口何妨处处闻。
三石篇
张佳胤（明代）

太滇以西三巨石，错列荆榛对孤驿。
文彩天开海岳图，面面晶光盈十尺。
吁嗟此石生点苍，云谁置之古路傍。
停车顾盼日将晏，仆夫语罢泣数行。
往年天子新明堂，厥材万国争梯航。
燕山之石白胜玉，何求此物劳要荒。
守臣当日功名亟，檄书夜飞人屏息。
程途初不计山谿，男妇征佣无汉僰。
鞭石难寻渤海神，凿山谁是金牛力。
那许终朝尺寸移，积尸道上纷如织。
中兴令主尧舜姿，一苇圣德超茅茨。
天门万里竟不知，几使黔南无孑遗。
君不见旅獒古训老臣策，枸酱虽甘亦何益。
三石<石含>砑风雨深，千载行人增叹惜。
次韵李秬重修宴亭
晁补之（宋代）

壁间双记快沉冥，山畔谯门水畔亭。
相国名因稽古白，使君眼为好贤青。
废堤不复风摇柳，新槛依然月满汀。
羁旅从公厌游乐，欲图佳致作幽屏。
夜闻笮酒有声因而成咏
苏舜钦（宋代）

糟床新压响泠泠，敧枕初闻睡自轻。几段愁悰俱滴破，一番欢意已篘成。

空阶夜雨徒传句，三峡流泉无此声。只待松轩看飞雪，呼宾同饮瓮头清。
往年与关止叔相别甬上止叔见勉学道甚勤且曰无为专事文字间也及今五年矣尚未有所就因作诗见志且以自警也
吕本中（宋代）

老关别我时，笑我勤苦甚。曰吾与子然，同此一味静。

收功粥鱼底，笔墨有讥评。五年念此语，但见日月竞。

虽无蛾眉斧，亦有晏安鸩。斯人今何往，想作大树荫。

我走足欲茧，始学两鸟噤。君看齐声讴，何异众哭临。

繁红成春条，本自其天性。风雨颂繫之，不有十日盛。

人生亦作聊，共未免此病。乃知钁头通，已胜狗脚朕。
唐乐府十首 其四 边军过
刘驾（唐代）

城前兵马过，城里人高卧。官家自供给，畏我田产破。

健儿食肥肉，战马食新谷。食饱物有馀，所恨无两腹。

草青见军过，草白见军回。军回人更多，尽系西戎来。
驱蝗虫诗
米芾（宋代）

蝗虫本是天灾，不由人力挤排。若是敝邑遣去，却烦贵县发来。
戊辰元日作
林希逸（宋代）

云暗长空夜不风，新年又与旧年同。身前百念翁俱足，但几乡田岁屡丰。
至法海寺
王洋（宋代）

天有阴晴地有艰，一山如隔万重山。
隅逢冬少三馀雨，况置身重百虑关。
岁熟役车容借客。闲来岩寺可开颜。
悬危既免逢饥虎，又得休公半偈还。
次韵刘伯昌长官见赠
释道潜（宋代）

刘侯诗格殆天全，初得西湖纪胜篇。锦绣为肠供丽藻，鲸鲵作气吸长川。

静依北牖开樽俎，醉扫寒梢杂雨烟。岁晚扁舟东去急，喜君高调重迁延。
闭户
释文珦（宋代）

闭户秋风里，寥寥绝往还。
菊开无俗艳，木落见真山。
心比孤蟾净，身同野鹿閒。
困来虽就枕，无梦到人间。
戏咏蜡梅二首
黄庭坚（宋代）

金蓓锁春寒，恼人香未展。
虽无桃李颜，风味极不浅。
嘲蜀使张奉
薛综（两汉）

有犬为独，无犬为蜀。横目苟身，虫入其腹。无口为天，有口为吴。

君临万邦，天子之都。
酬正言上人
释智圆（宋代）

旅雁声孤过旧林，相怀无处共论心。
眠云未负他年约，看雪难忘尽日吟。
江上信稀寒浪阔，竹边房掩夕阳深。
寂寥闲坐西窗下，空把馀情寄玉琴。
马图云韩干笔
韩淲（宋代）

韩干画肉不画骨，騣尾萧骚倏超忽。世间凡马徒区区，笔底丹青色尤勃。

风尘澒洞心力短，世代推迁辞气讷。鹰鹜相呼可奈何，金粟堆前龙荡窟。
乐平屈氏母挽诗
杨士奇（明代）

夙有闺闱德，兼闻母道贤。教孙成令器，享禄及高年。

谖草凋堂砌，松枝蔼墓阡。文章堪不朽，表石见新镌。
渡兴乐江望祝融
张栻（宋代）

日上宁容晓雾遮，须臾碧玉贯明霞。
人谋天意适相值，寄语韩公不用夸。
即事
赵蕃（宋代）

秋日胜春句匪夸，信春无赖觉秋佳。
睡余对客霏谈屑，茶罢卷书揩眼花。
寂历斜阳檐影断，萧疏黄叶雀声哗。
家贫尊酒虽无旧，多谢邻翁许屡赊。
送王光庭
张说（唐代）

同居洛阳陌，经日懒相求。及尔江湖去，言别怅悠悠。

楚云眇羁翼，海月倦行舟。爱而不可见，徒嗟芳岁流。
书宝积印衲子房
王行（元代）

老去无聊即访僧，芒鞋棕帽白云层。此心不竞红尘久，柳絮沾衣悟上乘。
山花子 其二 咏红边分心小山茶
杨慎（明代）

瑞雪晴林暮霭消。锦云香坞彩霞飘。绝代佳人空谷里，路迢迢。

鹤顶研砂添赤髓，猩唇滞酒晕红潮。小朵分心堪采掇，当琼瑶。
别妻
崔涯（唐代）

陇上泉流陇下分，断肠呜咽不堪闻。

嫦娥一入月中去，巫峡千秋空白云。
题江湖伟观
刘黻（宋代）

柳残荷老客凄凉，独对西风立上方。
万井人烟环魏阙，千年王气到钱塘。
湖澄古塔明寒屿，江远归舟动夕阳。
北望中原在何所，半生赢得鬓毛霜。
和袁郎中破贼后军行过剡中山水谨上太尉（即李光弼）
刘长卿（唐代）

剡路除荆棘，王师罢鼓鼙。农归沧海畔，围解赤城西。

赦罪春阳沧，收兵太白低。远峰来马首，横笛入猿啼。

兰渚催新幄，桃源识故蹊。已闻开阁待，谁许卧东溪。
题詹明府碧纱书厨
陈子升（明代）

明府翻书兴不穷，一编编贮碧厨中。未开屈戌牙签见，虽隔交厨腹笥通。

晒尽最宜高阁日，披来都是古人风。与谁汎鉴流观意，绕屋扶厨树一丛。
寄焦山成老高邮滋老
晁说之（宋代）

他乡卧病白头翁，孤愤犹存涕泪中。
竹叶有阴唯待月，莲花自殒不须风。
明朝白帝行商令，何日黄麾入汉宫。
一死等闲无足惜，道人第一莫谈空。
梅花
刘过（宋代）

寂无人语断回程，日落未落孤山横。
平湖水阔何许去，傍竹边松自好行。
河桥柳色
吴宣（明代）

万动无劳撼古今，青天到老亦难任。閒条閒絮犹何物，系得男儿几许心。
素梅 二四
王冕（元代）

霜花浮影月娟娟，春色无痕上画船。
转首西湖风景异，不知谁识老逋仙？
元日马上二绝
范成大（宋代）

筋骸全比去年非，骑吹声中忆钓矶。
待得江风欺老病，何如闲健一蓑归。
临江送夏瞻（瞻年七十馀）
白居易（唐代）

悲君老别我沾巾，七十无家万里身。

愁见舟行风又起，白头浪里白头人。
春至
释永颐（宋代）

朝吟还自酬，暮吟还自酢。
年光整整来，山房人亦乐。
答王甫抚干和荆江亭韵
孙应时（宋代）

别时记抚掌，醉剧语无伦。
君如齐辕固，独不类平津。
交游半白头，心迹谁为陈。
由来松柏榦，不争桃李春。
上南陵坡
黄叔达（宋代）

风餐水宿六十里，蛇退猿啼百八盘。上得坡来总欢喜，摩围依约见峰峦。
赠礼部尚书唐质肃公挽词二首 其二
王圭（唐代）

昔在仁朝日，孤忠独犯颜。一身宁自顾，万里偶生还。

却度黄梅岭，重趋玉笋班。不知君槛折，千古更谁攀。
送冯副使士定之广东宪台 其三
丘浚（明代）

家在天南地尽头，白云归处海悠悠。君行是我家居处，莫谩逢人叹远游。
登楼怀陈元孝
张家珍（明代）

云气纵横一望秋，大江波浪撼扬州。万山东锁城千雉，一雨西来风满楼。

黄木夕阳人去后，新亭芳草泪应流。谁怜飘泊干戈里，秋思长依鹦鹉洲。
挽季行可
吴芾（宋代）

当年阙下久栖迟，故里归来万事非。
访旧几人成鬼录，伤君未老弃亲闱。
开樽尚想延宾醉，发廪犹思赈岁饥。
积庆流芳知未艾，会看门户日光辉。
送司马大亨赴遂昌宰
孙应时（宋代）

蒲璧邦家重，苍山道路深。
剸裁知唾手，拊字勉劳心。
通鉴家传学，迂书坐右箴。
故人情谊重，赠别比南金。
答郭茂才二首 其二
卢龙云（明代）

杯酒临岐别友生，一时去住却关情。恩仍凤阙随新牒，义似鸡坛恋旧盟。

芳草王孙游渐远，绿波南浦雨初晴。上林托猎君应赋，得意还能荐马卿。
拟古
黄庚（元代）

名门有贞女，始结丝萝盟。
嬿婉席未温，良人已远行。
远行何时席，妾身不自轻。
空帏守寂寞，誓以终此生。
虽云受恩浅，耿耿怀至怀。
歜节南司洲驿
张埴（宋代）

年年漂泊得康强，美景良辰每不忘。
千丈木兰从梦见，一瓢菖歜在淮香。
人生慷慨黄金短，天下升平白发长。
回首石桥正惆怅，小儿江口日凉凉。
渡陂南用斜川韵
周紫芝（宋代）

万物自有得，吾生感行休。及兹天气佳，步寻水南游。

青板得野航，竟渡一苇流。乘流本无心，岂有不下鸥。

开口月有几，百年终一邱。与世似异趋，此行谁我俦。

村醪亦足醉，对影自献酬。未知垂老日，能遂此乐不。

事定会当谐，不复怀预忧。但愿营自安，孰是都无求。
赋得庄周梦为蝴蝶
屈大均（明代）

逍遥自是至人心，仙梦虚无物化深。出茧三春为凤子，如轮五化向花林。

千年蝙蝠徒为尔，一夕蜉蝣亦至今。解绝云霓非有待，漆园精爽在兰衾。
饯孟运判寺簿赴京三首
岳珂（宋代）

半生共饮西江水，草木由来臭味同。
交臂便同鸿燕社，论心不隔马牛风。
君方鸣佩趋双阙，我自烧车延五穷。
景倩仙尘凝望处，为言驿骑莫匆匆。
劝耕题正觉寺诗次王文康韵二首
戴栩（宋代）

渤澥东南极，何年梵室开。
地形缘水尽，潮势挟山来。
古市朝仍暮，遥帆去若回。
老僧无一事，窗日射飞埃。
感兴
何梦桂（宋代）

拟将物化问渔樵，妙里无形本寂寥。
大地云生千嶂雨，中天月上九溟潮。
山河劫运九中化，世界尘缘座上销。
此意到头谁会得，任他人道似逍遥。
赠从弟司库员外絿
王维（唐代）

少年识事浅，强学干名利。
徒闻跃马年，苦无出人智。
即事岂徒言，累官非不试。
既寡遂性欢，恐招负时累。
清冬见远山，积雪凝苍翠。
浩然出东林，发我遗世意。
惠连素清赏，夙语尘外事。
欲缓携手期，流年一何驶。
和汝南秀才游净土见寄
李虚己（宋代）

长松系马驻吟鞭，水殿沈檀一树烟。
苔破闲阶幽鸟立，草芳深院老僧眠。
桃花欲放条风后，茶蕊新供谷雨前。
衰会赏诗多狎客，我无岐路近神仙。
元夕
李錞（宋代）

银花火树已春容，贝阙珠宫十二重。席有嘉宾樽有酒，车如流水马如龙。

旌旗影暖烘宵烛，笳鼓声喧侵晓钟。行乐岂关吾辈事，梦回推枕起犹慵。
秋怀
朱熹（宋代）

井梧已飘黄，涧树犹含碧。烟水但逶迤，空斋坐萧瑟。

端居生远兴，散漫委书帙。爱此北窗闲，时来岸轻帻。

微钟忽迢递，禽语破幽寂。赏罢一悁然，淡泊忘所适。
海棠
释德洪（宋代）

酒入香腮笑未知，小妆初罢醉儿痴。一枝柳外墙头见，胜却千丛著雨时。
出游
刘望之（宋代）

漫有游随意，何曾语展眉。
琴台悲犬子，江路忆熊儿。
修竹萧萧寺，平芜浅浅陂。
年来底事业，访古但饶诗。
句 其一
晁迥（宋代）

安得大金柅，制彼日月轮。免同流水车，今人续古人。
沈启南画渔舟晚钓图为毛贞夫同年题
文森（明代）

新丰酒波堪濯足，尘土红污酒波绿。粗豪饮客下马来，三觥五波行促促。

何如并著春江船，蒲茸紫立柳黄眠。船头钓得缩项鳊，卖之尽可供酒钱。

夕阳射眼拉柁转，江光贴天孤鸟远。
自崔镇至济州人情风俗可叹三十韵
王冕（元代）

天阙星河近，关山道路长。
断云依野树，归鸟傍斜阳。
吊古添惆依，伤时重慨慷。
艰难衣带缓，辛苦□毛苍。
昨日辞崔镇，今晨过回梁。
躲船荦愁确，打牵畏汪洋。
舟子招呼急，商人问信忙。
新州山顶上，沛县水中央。
古昔英雄地，萧条战斗场。
歌风传汉祖，决胜信张良。
转首风云改，重瞻日月光。
喜看新社稷，不问旧封疆。
鱼鳖行官道，狐狸上庙堂，
凄凄黄叶浦，漭漭白苹乡。
提挈何狼籍，奔趋适诈狂。
人伦俱丧失，风俗尽凋伤。
白纻流吴曲，红花烂楚芳。
礼仪从此废，廉耻竟何将？
戢戢哀流落，纠纠俱暴强。
郎官思卓鲁，牧守想龚黄。
鹰隼锋棱劲，豺狼气势张。
抚绥徒文饰，渔猎尽逃亡。
东鲁书声寂，西秦客梦扬。
可怜吾老大，那忍见凄凉。
饥望家家火，愁悬处处肠。
竞穿泥窟穴，争觅草衣裳。
密雪团花大，飞冰就木僵。
垂情徒郁郁，极目转茫茫。
圣主春秋盛，贤臣事业张。
愿言宣德化，四海一陶唐。
盆池
郑獬（宋代）

绿发柔莎碧甃连，湛如蛟穴贮寒泉。
谁将宝镜遗在地，照见浮云浸破天。
数鬣游鱼才及寸，一层绿荇小於钱。
待将闹物都除却，放出秋蟾夜夜圆。
祝英台近 瓶花
王策（清代）

选嫣红，裁嫩绿，春色傍纤指。碧绣铜瓶，寒湛井华水。

疏疏密密绣排，分浓配淡，映一片、文心画理。

重位置。小窗矮几乌皮，蜻蜓翼明绮。便到飘零，也在砚池底。

只愁帘外莺儿，怜伊孤冷，衔送上、隔邻浓髻。
秋夜同林四景宿烟霞道院
林鸿（明代）

入山尘念空，清夜宿琳宫。高枕碧萝月，衔杯松桂风。

衣冠人世外，天地玉壶中。君但频来此，应逢洗髓翁。
送朱古薇学使乞病旋里二首 其二
丘逢甲（清代）

参苓药笼富收藏，只有当归切病方。卿贰中朝虚位望，科名末造贱文章。

千金行橐馀仙茧，五月徵轺照佛桑。至竟汉廷思汲黯，未容移疾老江乡。
初至虎牙汉见江山类龙门
欧阳修（宋代）

晓鼓潭潭客梦惊，虎牙滩上作船行。
山形酷似龙门秀，江色不船伊水清。
平日两京人少壮，今年三峡岁峥嵘。
卧闻乳石淙流响，疑是香林八节声。
赠披云峰岳长老
曹汝弼（宋代）

禅外掩松扃，闲眠度岁阴。
雨侵香篆湿，苔长屐痕深。
水在铜瓶冷，云归玉磬沈。
前山有灵药，时策杖藜寻。
用前韵答翁子静
洪迈（宋代）

客心既岑寂，节物亦倥偬。
幽篱菊初暗，深壑梅已动。
古人微尺璧，顾谓寸阴重。
欲从夫子游，制肘愧不勇。
松高节磊砢，鹤老格清耸。
当知山泽臞，谁羡将相种。
一官戏人间，丛书以自拥。
微言闻绪余，三叹手辄拱。
青天本寥廓，不受云雾滃。
愿言瞻清明，茗碗不辞捧。
题荐严院
欧阳修（宋代）

那堪多难百忧攻，三十衰容一病翁。
却把西都看花眼，断肠来此哭东风。
谩兴
陶梦桂（宋代）

图书丛里清癯老，山水光中潇洒家。
除却栽花栽竹外，更将何事作生涯。
颂古九首
释梵思（宋代）

摘杨花，摘杨花，
打鼓弄琵琶。昨日栽笳子，
今日种冬瓜。
秋江渔乐图为邑人宗正纯撰
姜德明（宋代）

枫树萧萧霜西红，芦花瑟瑟鸣西风。
渔翁举网秋江上，轻舟一西波溶溶。
群鱼游泳影相续，密网收来心易足。
赤鳞素质影跳空，玉尺金梭光炫目。
鼓枻归来日未斜，腥风吹入比邻家。
家人出户欢相迓，笑举鱼筐还自夸。
老妻汲泉向江口，稚子攀条折杨柳。
汲泉炊水待烹鳞，贯柳携鱼去沽酒。
黄昏灯火罗盘餐，妻儿笑语娱团栾。
况值时清少徵税，一生未解愁饥寒。
却笑商人轻远别，寒帐孤眠怨妻妾。
更怜农父在西畴，年丰则喜荒则忧。
何如渔者生涯寄江水，取之无穷用不已。
朝复暮兮醉复醒，长年啸傲烟波里。
闻蝉
释智圆（宋代）

江天凉雨霁，嘒嘒出疏林。
清极残阳里，愁生远客心。
离亭秋草碧，荒堑暮烟深。
不忍多时听，吟髭雪暗侵。
扈跸词三十二首 其七 奉旨三品乘轿
陆深（明代）

车行历碌骑行徐，早晚谁来问起居。圣旨分明优老大，特教三品用肩舆。
西湖绝句六首 其二
萨都剌（元代）

少年豪饮醉忘归，不觉湖船旋旋移。水面夜凉银烛小，越娘低唱月生眉。
句
程颢（宋代）

中心如自固，外物岂能迁。
和刁太博新墅十题其七移竹
梅尧臣（宋代）

远爱檀栾碧迳开，荷锄乘雨破秋苔。
直须探作阮家趣，更向烟林缺处栽。
夏日梅雨中寄睦公
齐己（唐代）

梅月来林寺，冥冥各闭门。已应双履迹，全没乱云根。

琢句心无味，看经眼亦昏。何时见清霁，招我凭岩轩。
离宫怨
张籍（唐代）

高堂别馆连湘渚，长向春光开万户。

荆王去去不复来，宫中美人自歌舞。
菩萨蛮
吕本中（宋代）

高楼只在斜阳里。春风淡荡人声喜。携客不嫌频。使君如酒醇。

花光人不会。月色须君醉。月色与花光。共成今夜长。
浣溪沙
周密（宋代）

丝雨笼烟织晚晴。睡余春酒未全醒。翠钿轻脱隐香痕。

生怕柳绵萦舞蝶，戏抛梅弹打啼莺。最难消遣是残春。
渔家傲（九月将尽，菊花始有开者）
李纲（宋代）

木落霜清秋色霁。菊苞渐吐金英碎。佳节不随东去水。谁得会。黄花开日重阳至。

三径旧栽烟水外。故园凝望空流泪。香色向人如有意。挼落蕊。金尊满满从教醉。
题太白五松书堂
阜民（宋代）

江氛朝暮半晴阴，绀宇飞甍接翠岑。
手摘匏瓜曾未遍，身从鸥鹭得相寻。
千年舞袖云崖冷，几度桃花春水深。
犹有门前旧题句，松风万壑老龙吟。
南风行十八日早作
赵蕃（宋代）

吾闻黄帝张乐洞庭野，始意庄生言故假。
又闻湘灵鼓瑟进玄螭，亦意屈子夸厥辞。
属行洞庭四月半，南风三日吹不断。
黄昏犹是天陆离，午夜忽成云片段。
病夫数起不知睡，数起侧听仍熟视。
恍疑帝乐尚铿鍧，又谓湘弦发幽閟。
乃知二子元非虚，吾闻自用耳目拘。
须臾月落天向晓，依旧南风波浩渺。
寄题潘温叟林堂
郭祥正（宋代）

有堂归去容身好，天上人间已遍游。远害果能超华左，忘情却欲继雷刘。

松台风送晴空雨，荷沼云生画卷秋。浩气本来缘直养，百年等是寄浮沤。
守居园池杂题·茶蘼洞
文同（宋代）

柔条缀繁英，拥架若深洞。
是处欲清香，凭风为持送。
奉和袭美太湖诗二十首 入林屋洞
陆龟蒙（唐代）

知名十小天，林屋当第九。题之为左神，理之以天后。

魁堆辟邪辈，左右专备守。自非方瞳人，不敢窥洞口。

唯君好奇士，复啸忘情友。致伞在风林，低冠入云窦。

中深剧苔井，傍坎才药臼。石角忽支颐，藤根时束肘。

初为大幽怖，渐见微明诱。屹若造灵封，森如达仙薮。

尝闻白芝秀，状与琅花偶。又坐紫泉光，甘如酌天酒。

何人能挹嚼，饵以代浆糗。却笑探五符，徒劳步双斗。

真君不可见，焚盥空迟久。眷恋玉碣文，行行但回首。
挽沈叔晦国录 其二
孙应时（宋代）

庭诤汲长孺，官师萧望之。士能令国重，吾意匪公谁。

朱绂江湖远，苍颜疾病衰。堂堂竟如此，造物尔胡为。
存斋牟端明挽诗
高斯得（宋代）

硕德千人表，高风一世钦。
师承文靖正，识拔秀岩深。
奥学方前古，雄文独擅今。
史筵新发轫，儒馆力抽簪。
萧艾俄当路，蘅兰夐出林。
螭头恩舄奕，豹尾步嵚崯。
斮胫思全玉，围腰肯待金。
绶甘辞若若，戟喜对森森。
孽火遭千劫，谗波沸百壬。
然脐机陷巧，拔眼计谋阴。
诬诋渊衷监，成蠲宠命临。
一麾犹偃蹇，三节又侵寻。
听履星辰近，司纶雨露湛。
世方期汲直，人已感迟任。
披腹平生节，攀髯晚岁心。
幅巾朝第就，遗服暮庭廞。
书殿荣封冢，玄台閟在岑。
鹤山初共被，苕水晚同襟。
感旧须成雪，怀人涕作霖。
元成负文采，端可嗣徽音。
君子法天运
韩愈（唐代）

君子法天运，四时可前知。
小人惟所遇，寒暑不可期。
利害有常势，取舍无定姿。
焉能使我心，皎皎远忧疑。
潞河舟中和小修别诗 其八
袁宏道（明代）

弟也檀州去，征南尚可依。青油寒夜醉，画戟晓风威。

塞草鞲鹰疾，胡天字鸟飞。吾庐行信美，乡社几时归。
寄马君卿固安
何景明（明代）

弦歌今作王畿宰，辞赋元倾上国人。易水尘沙连雨雪，汉家楼国接星辰。

交期秪望云间履，生计犹惭海上纶。寇盗纵横朋旧隔，江湖此日泪盈巾。
句
晏殊（宋代）

三州鼓浪维淮浦，千社分封接帝畿。
次静长老韵
彭汝砺（宋代）

性火方能熄，心灯不复挑。猿声传古穴，柏实落枯条。

阒寂苦无寐，淋零已半宵。更深寒愈重，慵解束薪烧。
次陆务观韵题姚复之秀才适斋
喻良能（宋代）

姚子神情处处便，床头周易杖头钱。
逢僧与语闲终日，遣客归头醉欲眠。
应觉此生如寄耳，何妨一室且萧然。
无心更觅封侯事，纳履谁能博一编。
挽仁宗皇帝歌四首 其四
刘敞（宋代）

讴歌归命启，遏密罄宗尧。陵寝略依汉，衣冠深葬桥。

空看同轨至，非复总章朝。西望新宫柏，悲风亦后凋。
诗一首
陈伯孙（宋代）

六合万籁息，秋林月正归。
琴中弹不尽，石上坐忘归。
卧云
白玉蟾（宋代）

满室天香仙子家，一琴一剑一杯茶。
羽衣常带烟霞色，不惹人间桃李花。
宿康王观
李彭（宋代）

流水赴大壑，孤云耿松门。风幡动林杪，步屧烟景昏。

矫掌俟幽讨，高怀定谁论。浊醪有佳趣，溪鱼供晚飧。

无名窗外鸟，催曙武陵原。
北邙行
赵迪（明代）

北邙山下悲风急，魂车辚辚男女泣。浮生富贵能几何，请君听女薤露歌。

居贫艰难葬独苦，在富光辉人送多。山前翁仲笑相语，贵贱应须土中去。

新坟峨峨土犹湿，日暮狐狸作人立。白杨萧萧人已归，伫看坟前长荆棘。
金鸡城
范应铃（宋代）

梦裹家山竹裹钟，金鸡山下快掀篷。
垂杨不隔池楼月，宿酒吹残杨柳风。
送高才卿守永康 其二
洪咨夔（宋代）

岷峨悽怆未全苏，急要诸公着力扶。政似刈葵难放手，民如种树莫搔肤。

雪山西去三边静，沬水东来万井腴。小队还家聊上冢，天寒早与问无襦。
梅隐为九江府刘通判作
梁兰（明代）

众卉各已摧，凌寒梅始繁。后凋固匪无，先荣诚独难。

谅由水雪姿，肯随桃李妍。君子慕厥操，素心终自坚。

虽云好爵縻，不以尘虑牵。但兹保清贞，奚翅林泉间。
丁亥元日二首
方回（元代）

孰不闻钟起，吾犹拥褐眠。
家人分两地，客邸跨三年。
果蓏思携幼，粢盛忆祀先。
故山归去好，当及挂灯前。
到鄂渚
戴复古（宋代）

连宵歌舞醉东楼，不信樽前有别愁。
半夜月明何处笛，长江风送故人舟。
十年浪迹游淮甸，一枕高眠到鄂州。
明日拟苏堤上看，当春杨柳政风流。
避地白岩山中书怀
吴说（宋代）

胡虏凭陵甚，长驱青海边。
携家遭困顿，忧国愤迍邅。
不省岁月换，徒惊花草鲜。
到头苏息否，洒泪问苍天。
次韵李季章参政哭其夫人
陆游（宋代）

佛供斋僧冀万分，幽明路绝竟难论。
若为可慰重泉念，触事平心无怨恩。
鉴裁一首
苏籀（宋代）

乔公评老瞒，谪仙奇郭令。
视远数十载，伟欤真智圣。
破贼此郎子，勿反吾同姓。
凡才慁世间，鉴裁惟其证。
大奸初难辨，明者独深省。
若人与斯评，厥重如钟鼎。
纷纷女娲土，安在所讥病。
惟贤则知贤，丝乱行将整。
掩书坐前轩，老眼安敢瞑。
杂咏一百首·豫子
刘克庄（宋代）

纷纷荆聂辈，犹有利而为。
智氏已无后，先生欲报谁。
送胡宗禹之播州驿丞
张羽（明代）

便路之官暂到家，九溪穷处是天涯。
夜郎沙软多龙迹，盘瓠山回似犬牙。
浦口劳歌催画蒨，门前使节咏《皇华》。
途中定有江行稿，好寄东风万里槎。
禅人并化主写真求赞 其三九八
释正觉（宋代）

影之神，物之春。莺喉颊之滑滑，柳眉目之津津。蜂股华须粉，蜡脾蜜酿醇。

等闲谛了游戏事，端的还如幻化人。
回至涿州
郑獬（宋代）

来时正犯长安雪，今见春风入塞初。
为问行人多少喜，燕山南畔得家书。
次韵谢曹之才见赠
方回（元代）

崦嵫苒苒迫斜晖，梦断铭功十二旂。
邻曲过从穿不借，故乡书问寄当归。
因穷敢向中途悔，小隐无令始愿违。
万境皆空心已死，沾泥落絮肯重飞。
用陈观韵寄广心敦诗兼示陈 其二
李彭（宋代）

陈侯探禹穴，辞源何浩浩。佳处似阴铿，丘里得名早。

吾家习主簿，笔头妙挥扫。花繁汉署香，春事随花鸟。

快裁两牛腰，何代无贺老。
和寿中丞伤猿
李洞（唐代）

遗挂朱栏锁半寻，清声难买恨黄金。悬崖接果今何在，

浅井窥星影已沉。归宅叶铺曾睡石，入朝灯照旧啼林。

小山罢绕随湘客，高树休升对岳禽。天竺省怜伤倍切，

亲知宽和思难任。相门恩重无由报，竟托仙郎日夜吟。
论形
贾似道（宋代）

钳象蜈蚣钳，嘴象狮子嘴。
头象蜻蜓头，腿象蚱蜢腿。
颜色要相当，毛燥斯为美。
宿上清宫
陆游（宋代）

九万天衢浩浩风，此身真是一枯蓬。
盘蔬采掇多灵药，阁道攀隮出半空。
累尽神僊端可致，心虚造化欲无功。
金丹定解幽人意，散作山椒百炬红。
入采石
郑獬（宋代）

始饮秦淮水，已湔京洛缨。
自嫌尘土迹，恐污江山清。
太虚淡秋影，霜物尤疏明。
拟问白云公，贳此秋岩耕。
行县憩九龙岩
黄朝散（宋代）

金鳞玉角照人寒，何事清时此蛰蟠。
甘泽不辞膏品物，奚惭济济舜朝官。
送滕彦道除太府寺簿归吴门需次
李洪（宋代）

论交先友接枢廷，末路为寮喜典刑。
桃李春风同扈跸，衡茅夜典并寒厅。
暂从簿领陪卿月，行握兰荃应列星。
临别遥思五湖乐，望中林屋已青青。
赠答王定侯陈振常
曾衍橚（清代）

握手窗前问索居，故人相忆意何如。春园昨夜樱桃熟，蓬户今何径草除。

渺渺云山当槛出，纷纷车马过门疏。佳篇壁上重吟诵，臭味深投一起予。
春日吟
金朋说（宋代）

柳塘花坞矮垣墙，帘卷东风砌草芳。
天理流行随处见，盈虚神缩可消详。
诗偈 其四
庞蕴（唐代）

劝君师子吼，莫学野干鸣。若能香象起，感得凤凰迎。
云间阁留题壁间
张垓（宋代）

清江一曲抱村流，古柏千茎绕径幽。
天畔峰峦俱秀峙，壁间珠玉烂凝眸。
遥观细菊重岩下，共作携壶九口游。
回首家山白云外，遽兴归思漫悠悠。
一片
李商隐（唐代）

一片非烟隔九枝，蓬峦仙仗俨云旗。天泉水暖龙吟细，

露畹春多凤舞迟。榆荚散来星斗转，桂花寻去月轮移。

人间桑海朝朝变，莫遣佳期更后期。
环翠草堂为毕思诚赋二首 其二
陈琏（明代）

华构远阛阓，萧闲近郊坰。林木布繁阴，风日有馀清。

闲来恣容与，陶然山水情。冲襟协幽赏，岂为尘事萦。

浣花有高躅，相期崇令名。
下塘
高翥（宋代）

日出移船日又斜，芦根时复见人家。
水乡占得秋多少，岸岸红云是蓼花。
清微轩诗
张扩（宋代）

君不见楚王宫中多谀臣，雌雄之说徒纷纷。大空橐籥本平施，之有烦冤愁庶人。

又不见若耶溪上帆如驶，朝南暮北随人意。令行由天不由人，岂为舟人采薪计。

君今面山开两扉，恬养不为居所移。方床曲几净无暑，有声南来清且微。

清似太虚无滓秽，微如少女生妍媚。轩中稚竹亦粲然，快与主人便昼睡。

不须骤吹六律管，不用缓鼓五弦琴。会当月夜君家去，却扇扶座开烦襟。
颂古四十五首
释如珙（宋代）

秘魔提杈起，验你本来人。
得在杈下死，不负此生身。
踏莎行
欧阳澈（宋代）

雁字书空，橘星垂槛。江天水墨秋光晚。香丝袅袅祝尧年，公庭锡宴挥金碗。

醉索蛮笺，狂吟象管。珠玑灿灿惊人眼。遏云更倩雪儿歌，从教拍碎红牙板。
奉和荐福寺应制
宋之问（唐代）

梵筵光圣邸，游豫览宏规。不改灵光殿，因开功德池。

莲生新步灵，桂长昔攀枝。涌塔庭中见，飞楼海上移。

闻韶三月幸，观象七星危。欲识龙归处，朝朝云气随。
句 其三
魏泰（宋代）

石城同学断空残照，白雪非人只丽谯。
题云林画
陈则（明代）

落花愁杀未归人，乱后思家梦更频。
纵有溪头茅屋在，也应芳草闭深春。
次韵题琴谱三首
汪炎昶（宋代）

竞夸珠贝溢吟编，豹管微窥惜未全。
月莹寒光磨晓镜，风铿逸调脆秋弦。
才惟渐少逾堪爱，诗不须多贵可傅。
囊裹新篇还有几，不妨容我嚖蜩蝉。
春夕
崔涂（唐代）

水流花谢两无情，送尽东风过楚城。
胡蝶梦中家万里，子规枝上月三更。
故园书动经年绝，华发春唯满镜生。(春唯 一作：春移；满镜 一作：两鬓)
自是不归归便得，五湖烟景有谁争。
【仙吕】一半儿_四景轻衫短
胡祗遹（元代）

四景
轻衫短帽七香车，九十春光如画图，明日落红谁是主？漫踌躇，一半儿因风一半儿雨。纱幮睡足酒微醒，玉骨冰肌凉自生，骤雨滴残才住声。闪出些月儿明，一半儿阴一半儿晴。荷盘减翠菊花黄，枫叶飘红梧干苍，鸳被不禁昨夜凉。酿秋光，一半儿西风一半儿霜。孤眠嫌煞月儿明，风力禁持酒力醒，窗儿上一枝梅弄影。被儿底梦难成，一半儿温和一半儿冷。
潇湘夜雨·灯词
赵长卿（宋代）

斜点银釭，高擎莲炬，夜深不耐微风。重重帘幕，掩映堂中。香渐微、长烟袅穟，光不定、寒影摇红。偏奇处、当庭月暗，吐焰为虹。
红裳呈艳，丽娥一见，无奈狂踪。试烦他纤手，卷上纱笼。开正好、银花照夜，堆不尽、金粟凝空。丁宁语、频将好事，来报主人公。
伐松行
彭启丰（明代）

环秀山前环秀寺，碧瓦连云树凝翠。中有苍松百十株，栽从前代经千载。

郁葱灵气鬼神扶，来往行人风雨避。俄传州守符牒来，役使梓匠凌崔嵬。

长绳倒曳斤斧斫，势震岩谷声轰雷。一朝山容顿憔悴，各材劫尽空徘徊。

老僧感事悲且怒，欲叩天阊无路诉。吟成七字辇下传，太息山门景非故。

老鹤归来失旧巢，苍龙化去迷烟雾。大吏闻之愕且嘻，霜威凛凛白简驰。

畀兹三尺无佚罚，昭灼天道谁能欺。由来仁民兼爱物，所赖彰瘅公无私。

迩来吏道日益靡，剥民脂膏类如此。松遭剪伐不自言，民苦呻吟孰为理。

茁葭应为咏周诗，束湿宁当追《汉史》。
游华藏寺
盛镛（明代）

云树参差绕翠层，登高慨古意难胜。王侯第宅谁为主，烟雨湖山尽属僧。

石马欲嘶陵下草，洞龙常护塔前灯。何时借榻清尘耳，万壑松风洗郁蒸。
木兰花慢
卢祖皋（宋代）

汀莲凋晚艳，又苹末、起秋风。漫搔首徐吟，微云河汉，疏雨梧桐。搔零倦寻酒笺，记那回、歌管小楼中。玉果蛛丝暗卜，钿钗蝉鬓轻笼。

吴云别后重重。凉宴几时同。纵人间信有，犀灵鹊喜，密意难通。双星分携最苦，念经年、犹有一相逢。寂寞桥边旧月，可堪频照西东。
石州慢 忆别
张野（元代）

红雨西园，香雪东风，还又春暮。当时双浆悠悠，送客绿波南浦。

阳关一阕，至今隐隐余音，眼前浑是分携处。此恨有谁知，倚阑干无语。

凝伫。天涯几许离情，化作暮云千缕。过尽征鸿，依旧归期无据。

京尘染袂，故人应念飘零，岂知翻被功名误。无处着羁愁，满春城烟雨。
暮春感怀
吴芾（宋代）

途穷朝绝爨，世乱夜忘眠。
遁迹几无地，全生赖有天。
江山春满眼，豺虎日骈肩。
万事愁歌里，看花泪迸泉。
登严子陵钓台
李佐贤（清代）

千里江山一钓竿，高台终古拥巑岏。经过热客知多少，都被先生冷眼看。
论语绝句一百首
张九成（宋代）

以毋为绝绝非毋，自谓门人见处疏。
若使圣人真个绝，不知毋理却何如。
二十二日入荆门界
项安世（宋代）

四望亭前粉雉明，百栏桥上竹枝横。
荒荒白日春将晚，渺渺黄冈草未生。
独客更无杨柳伴，远村时见李花惊。
白碑南路翻堪意，不恨冲泥踏水行。
屏架与椟工竣赋以志感 其一
杨卓林（清代）

边关父老太多情，十二围屏齐列名。不独文章翔藻耀，行行字字皆心声。
闺情
陈允平（宋代）

闲拈花片贴纱窗，绣幕斜飞燕子双。
细数归期相次近，倚楼日日望春江。
菩萨蛮（荷花）
陈与义（宋代）

南轩面对芙蓉浦。宜风宜月还宜雨。红少绿多时。帘前光景奇。

宜床乌木几。尽日繁香里。睡起一篇新。与花为主人。
饮茶歌送郑容
皎然（唐代）

丹丘羽人轻玉食，采茶饮之生羽翼。名藏仙府世空知，

骨化云羽人不识。云山童子调金铛，楚人茶经虚得名。

霜天半夜芳草折，烂漫缃花啜又生。赏君此茶祛我疾，

使人胸中荡忧栗。日上香炉情未毕，醉踏虎溪云，

高歌送君出。
玉烛新 咏白海棠，用周清真韵。社中课题
顾太清（清代）

初晴新雨后。乍洗褪胭脂，缟衣妆就。东风倦倚，憨憨态、不管敲残更漏。

嫩寒天气，正睡稳、乌衣时候。深夜静、银烛高烧，微香暗侵襟袖。

盈盈一点芳心，占多少春光，问卿知否。红妆莫斗。

谁得似、净骨天然清瘦。神娟韵秀。雅称个、花仙为首。

还要倩、流水高山，花前慢奏。
毛伯玉以六月廿七日来访是年天不雨梅亢热异常书数韵述怀且以赠之
方逢振（宋代）

伯玉不我过，过我必六月。老天雨不梅，五行一乃绝。

亢离单用事，赤乌赤如血。人寰何罪辜，几欲炮烙杀。

左手解衣襟，右手不停箑。脱帽无奈何，而况可腰折。

西望禽鬼焦，东望金鱼涸。前山牛眠洿，亦复如火发。

相携将安之，只合坐论说。伯玉老先辈，家传洞林诀。

谈辩管郭雄，五鬼皆避易。借君铁拄杖，蹴踏六月雪。

为我买雪山，斲冰作天穴。
江城子
谢薖（宋代）

破瓜年纪柳腰身。懒精神。带羞瞋。手把江梅，冰雪斗清新。不向鸦儿飞处著。留乞与，眼中人。
水精船里酒粼粼。皱香茵。驻行云。舞罢歌馀，花困不胜春。问著些儿心底事，才靥笑，又眉颦。
次韵曾存之直
张耒（宋代）

曾郎风尘表，不似宰官身。吏舍数竿竹，凿池水粼粼。

此君不可疏，亦复未易亲。虚心澹相授，颇似南郭邻。

我知王子猷，正是君辈人。
送程伯禹归浮梁 其一
吕本中（宋代）

不见程公二十年，上饶相遇各华颠。平生气节名先立，老去安闲我未然。

即看归来上廊庙，未容休歇住林泉。饱山阁上凭栏处，合得逍遥第一篇。
满庭芳 叹名利
马钰（金朝）

利惹心猿，名牵意马，无昼无夜奔驰。波波劫劫，来往没休期。一向贪饕越煞，心劳役、形苦神疲。休迷执，一个口里，插得几张匙。堪嗟虚幻事，妻男走骨，自己行尸。又何须相爱，相恋相随。好把轮回趋躲，早参禅、访道寻师。长生话，有些微妙，端的上天梯。
重九会安正堂
韩琦（宋代）

欲安衰朽敞虚堂，窃信孤忠敢自当。本幸岁时同众乐，适开樽俎遇重阳。

黄花旋插香环坐，翠岭新成妙出墙。留与邺都为故事，年年常占好风光。
雨夜
陆费瑔（清代）

积雨暗林木，空堂人语清。夕阴深闭户，寒色远侵城。

遥雁闻砧起，秋虫向烛鸣。菰蒲江上路，岿梦傥难成。
句
宋绶（宋代）

云间乍阕仙韶曲，禁里还过叡武楼。
采苹亭分韵得花字
李弥逊（宋代）

楼头钟鼓晓催衙，吏散庭空日已斜。
烽火望中常作客，簿书丛里偶成家。
阴阴密叶榴重实，剪剪新荷藕结花。
小立方塘一杯酒，又传归恨到天涯。
丙戌十一月十六日迎孙试周八句
陈著（宋代）

杏林深处长孙枝，春意烘堂看试儿。
脊硬不移匍匐手，语迟厚养粹凝姿。
喜开三世瑶环瑞，满望重闱白发慈。
与汝家传双色笔，文章得力岂无时。
清明日龙门游泛
李峤（唐代）

晴晓国门通，都门蔼将发。纷纷洛阳道，南望伊川阙。

衍漾乘和洛，清明送芬月。林窥二山动，水见千龛越。

罗袂罥杨丝，香桡犯苔发。群心行乐未，唯恐流芳歇。
永遇乐（绿阴）
蒋捷（宋代）

清逼池亭，润侵山阁，雪气凝聚。未有蝉前，已无蝶后，花事随逝水。西园支径，今朝重到，半碍醉筇吟袂。除非是、莺身瘦小，暗中引雏穿去。

梅檐溜滴，风来吹断，放得斜阳一缕。玉子敲枰，香绡落翦，声度深几许。层层离恨，凄迷如此，点破谩烦轻絮。应难认、争春旧馆，倚红杏处。
次韵答柳通叟问舍求田之诗
黄庭坚（宋代）

少日心期转谬悠，蛾眉见妒且障羞。
但令有妇如康子，安用生儿似仲谋。
横笛牛羊归晚径，卷帘瓜芋熟西畴。
功名可致犹回首，何况功名不可求。